Kauppakeskus Valkeassa järjestettiin naisten ilta maaliskuussa, ja Kesäkadun sulkemisesta syntyi kohu. Nyt lupaa haetaan miestentapahtumalle. Kuva: Moilanen Jukka-Pekka

Oulun keskustan Isokadun katettu osuus eli Kesäkatu halutaan sulkea lauantaina 10. kesäkuuta miestentapahtuman vuoksi.

Kauppakeskus Valkea hakee Oulun yhdyskuntalautakunnalta lupaa Kesäkadun sulkemiseksi muulta yleisöltä Valkeassa 10. kesäkuuta kello 19 - 23 järjestettävän miestentapahtuman ajaksi.

Viime maaliskuussa nousi kohu, kun Valkea oli järjestämässä naisten illan ja halusi sulkea miehet pois Kesäkadulta tilaisuuden ajaksi. Myöhemmin kauppakeskus joutui perumaan kieltonsa.

Kesäkuussa järjestettävä uusi tapahtuma on maksuton ja avoin tilaisuus kaikille miehille. Myös naisilla on halutessaan pääsy tapahtumaan Kesäkadulle, kertoo kauppakeskus Valkea.

Kesäkadulle tulee tapahtuman ajaksi rajattu K-18 anniskelualue. Tilaisuudessa esitellään autoja ja moottoripyöriä, myös koomikko Ville Myllyrinne esiintyy. Ohjelmassa on lisäksi urheiluun, hyvinvointiin ja muotiin liittyviä tapahtumia.



Valkean mukaan kadun sulkemisella halutaan taata tapahtuman onnistuminen, elämyksellisyys ja turvallisuus.

Yhdyskuntalautakunta käsittelee Valkean hakemusta ensi tiistain kokouksessaan.